題范烏程松桂亭
作者：陳棣
朝代：宋

paragraphs: 誰云宰邑難，宰邑有真樂。
但知絃歌趣，永謝塵勞縛。
琴堂吏驚散，晝日垂朱箔。
燒香對棐几，文史資優學。
一洗朱墨昏，至味非糟粕。
范公今循良，一同聊笑謔。
回視卓魯輩，政可束高閣。
苕溪古侯邦，繁庶類京洛。
壯哉萬戶邑，何異逢盤錯。
公來省其俗，治劇操至約。
政成日有餘，空庭可羅雀。
西園久棄置，疏町走芒屩。
經營四顧間，得地平如削。
築堂號松桂，軒檻敞寥廓。
雖無松桂陰，胸中自丘壑。
况逢賢使君，成有新詩落。
異時採歌謠，持用獻木鐸。